CELEX: 52017PC0742
Language: el
Date: 2017-12-06
Title: Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 92/66/ΕΟΚ του Συμβουλίου για τη θέσπιση κοινοτικών μέτρων για την καταπολέμηση της ψευδοπανώλους των πτηνών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.12.2017
            COM(2017) 742 final
            2017/0329(COD)
            Πρόταση
            ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της οδηγίας 92/66/ΕΟΚ του Συμβουλίου για τη θέσπιση κοινοτικών μέτρων για την καταπολέμηση της ψευδοπανώλους των πτηνών
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΝΟΜΙΚΟ ΠΛΑΙΣΙΟ ΤΗΣ ΠΑΡΟΥΣΑΣ ΟΔΗΓΙΑΣ
            
            
               Η οδηγία 92/66/ΕΟΚ του Συμβουλίου καθορίζει τα μέτρα που πρέπει να εφαρμόζονται σε περίπτωση κρούσματος της ψευδοπανώλους των πτηνών σε πουλερικά και ορισμένα πτηνά. H οδηγία απονέμει, μεταξύ άλλων θεμάτων, στο Συμβούλιο την αρμοδιότητα να τροποποιεί, αποφασίζοντας με ειδική πλειοψηφία βάσει προτάσεως της Επιτροπής, τα παραρτήματα της οδηγίας. Κατά συνέπεια, το Συμβούλιο έχει, μεταξύ άλλων, την αρμοδιότητα να τροποποιεί τα παραρτήματα V, VI και VII που καλύπτουν τον ορισμό εργαστηρίου αναφοράς της ΕΕ (ΕΑΕΕ) για την ψευδοπανώλη των πτηνών, το υπόδειγμα που πρέπει να χρησιμοποιούν τα κράτη μέλη για την υποβολή εκθέσεων στην Επιτροπή σχετικά με την κατάσταση της ασθένειας και τα μέτρα ελέγχου που εφαρμόζουν, καθώς και τα κριτήρια βάσει των οποίων τα κράτη μέλη καταρτίζουν σχέδια επείγουσας επέμβασης που πρέπει να εφαρμόζονται σε περίπτωση εμφάνισης κρούσματος της ασθένειας.
            
            
               Οι εν λόγω αρμοδιότητες οι οποίες ανατέθηκαν στο Συμβούλιο δεν συνάδουν με το νέο σύστημα νομοθεσίας και εκτελεστικών ρυθμίσεων που θεσπίστηκε με τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 291. Επιπλέον, όσον αφορά τον ορισμό των ΕΑΕΕ, οι υφιστάμενες διατάξεις για την τροποποίηση του παραρτήματος V της οδηγίας 92/66/ΕΟΚ του Συμβουλίου δεν είναι σύμφωνες με το νέο σύστημα ορισμού ΕΑΕΕ, το οποίο θεσπίστηκε με τον κανονισμό (ΕΕ) 2017/625 για τους επίσημους ελέγχους («ΚΕΕ»). Ο εν λόγω κανονισμός απαιτεί από την Επιτροπή να ορίζει τα ΕΑΕΕ με εκτελεστικές πράξεις. 
            
            
               Στόχος της παρούσας πρότασης είναι να τροποποιήσει την οδηγία 92/66/ΕΟΚ του Συμβουλίου ώστε να ευθυγραμμιστεί με τη ΣΛΕΕ και τις νέες διατάξεις για τους επίσημους ελέγχους, προκειμένου να εξασφαλιστεί η νομική συνοχή και η ασφάλεια δικαίου με απώτερο στόχο την αναγκαία απλούστευση των διαδικασιών. 
            
            
               Το υφιστάμενο ευρωπαϊκό εργαστήριο αναφοράς (ΕΑΕΕ) για την ψευδοπανώλη των πτηνών βρίσκεται στο Ηνωμένο Βασίλειο. Κατά συνέπεια, πρέπει να αντικατασταθεί από ένα ΕΑΕΕ ευρισκόμενο σε ένα από τα άλλα 27 κράτη μέλη εν όψει της αποχώρησης του Ηνωμένου Βασιλείου από την ΕΕ. Η τρέχουσα διαδικασία για τον ορισμό ΕΑΕΕ για την ψευδοπανώλη των πτηνών απαιτεί την έκδοση οδηγίας του Συμβουλίου. Συνεπώς, είναι απαραίτητο να θεσπιστεί επειγόντως μια ευθυγραμμισμένη και απλουστευμένη διαδικασία λήψης αποφάσεων, έτσι ώστε το νέο ΕΑΕΕ να μπορεί να λειτουργεί κατάλληλα κατά την ημερομηνία αποχώρησης του Ηνωμένου Βασιλείου από την ΕΕ. Η εν λόγω τεχνική αναθεώρηση της οδηγίας θα επιτρέψει την εφαρμογή της απαιτούμενης εκτελεστικής διαδικασίας ώστε να οριστεί ένα νέο ΕΑΕΕ για την ψευδοπανώλη των πτηνών εντός των αυστηρών προθεσμιών που σχετίζονται με το BREXIT.
            
            
               Παρά το ότι ο κύριος στόχος είναι να ευθυγραμμιστεί η συγκεκριμένη οδηγία με τους κανόνες της ΣΛΕΕ και της ΕΕ για τον ορισμό των ΕΑΕΕ, τα προτεινόμενα μέτρα θα εξασφαλίσουν επίσης μεγαλύτερη νομική συνοχή και πιο απλουστευμένες εκτελεστικές διαδικασίες.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΟΔΗΓΙΑΣ
            
            
               Η αναθεώρηση της οδηγίας 92/66/ΕΟΚ αφορά αποκλειστικά απαραίτητες τεχνικές αλλαγές. Οι αλλαγές αυτές είναι απαραίτητες για να εξασφαλιστεί η συνοχή με τη ΣΛΕΕ και τον κανονισμό (ΕΕ) 2017/625 για τους επίσημους ελέγχους. Τα ενδιαφερόμενα μέρη  συμμετείχαν ευρέως στις διαβουλεύσεις τόσο για τη Συνθήκη όσο και για τον κανονισμό.
            
            
               Επιπλέον, λόγω της αμιγώς τεχνικής/διαδικαστικής φύσης των σχεδιαζόμενων αλλαγών, στη συγκεκριμένη περίπτωση δεν κρίνεται απαραίτητη η διενέργεια εκτενούς δημόσιας διαβούλευσης. Θα εφαρμοστεί ο μηχανισμός υποβολής παρατηρήσεων διάρκειας 4 εβδομάδων σχετικά με τον χάρτη πορείας.
            
            
               3.ΝΟΜΙΚΗ ΒΑΣΗ ΤΗΣ ΠΑΡΟΥΣΑΣ ΟΔΗΓΙΑΣ
            
            
               Η νομική βάση είναι το άρθρο 43 παράγραφος 2 της ΣΛΕΕ.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν συνεπάγεται δαπάνες που να μην έχουν ήδη προβλεφθεί στο δημοσιονομικό δελτίο του κοινού δημοσιονομικού πλαισίου. Δεν προβλέπεται η ανάγκη για επιπλέον ανθρώπινους πόρους.
            
            
               2017/0329 (COD)
            
            
               Πρόταση
            
            
               ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση της οδηγίας 92/66/ΕΟΚ του Συμβουλίου για τη θέσπιση κοινοτικών μέτρων για την καταπολέμηση της ψευδοπανώλους των πτηνών
            
            
               (Κείμενο που παρουσιάζει ενδιαφέρον για τον ΕΟΧ)
            
         
         
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  1
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα: 
            
            
               (1)Η οδηγία 92/66/ΕΟΚ του Συμβουλίου
                  2
                καθορίζει τα μέτρα που πρέπει να εφαρμόζονται σε περίπτωση κρούσματος της ψευδοπανώλους των πτηνών σε πουλερικά, σε ταχυδρομικά περιστέρια και άλλα πτηνά σε αιχμαλωσία. 
            
            
               (2)Το άρθρο 15 της οδηγίας 92/66/ΕΟΚ προβλέπει ότι το εργαστήριο αναφοράς της Ευρωπαϊκής Ένωσης για την ψευδοπανώλη των πτηνών ορίζεται στο παράρτημα V της ίδιας οδηγίας. Το παράρτημα V της εν λόγω οδηγίας αναφέρεται δεόντως στο εργαστήριο αυτό και παραθέτει τις αρμοδιότητες και τα καθήκοντά του. 
            
            
               (3)Το άρθρο 19 της οδηγίας 92/66/ΕΟΚ ορίζει τα μέτρα ελέγχου που πρέπει να λαμβάνονται από τα κράτη μέλη σε περίπτωση που υπάρχουν υπόνοιες ότι ταχυδρομικά περιστέρια ή πτηνά σε αιχμαλωσία έχουν προσβληθεί από την ψευδοπανώλη των πτηνών. Προβλέπει ότι στον βαθμό που απαιτείται για την ορθή εφαρμογή των εν λόγω μέτρων ελέγχου, τα κράτη μέλη παρέχουν στην Επιτροπή πληροφορίες σχετικά με την κατάσταση της ασθένειας και τα μέτρα ελέγχου που εφαρμόζονται σύμφωνα με το υπόδειγμα που αναφέρεται στο παράρτημα VI.
            
            
               (4)Το άρθρο 21 της οδηγίας 92/66/ΕΟΚ ορίζει ότι κάθε κράτος μέλος καταρτίζει σχέδιο επείγουσας επέμβασης, στο οποίο διευκρινίζονται τα εθνικά μέτρα τα οποία πρέπει να εφαρμόζονται σε περίπτωση εμφάνισης της ψευδοπανώλους των πτηνών. Προβλέπει ότι τα κριτήρια που εφαρμόζονται για την κατάρτιση των σχεδίων αυτών περιέχονται στο παράρτημα VII της εν λόγω οδηγίας.
            
            
               (5)Το άρθρο 24 της οδηγίας 92/66/ΕΟΚ προβλέπει ότι τα παραρτήματα τροποποιούνται, εφόσον χρειάζονται, από το Συμβούλιο που αποφασίζει με ειδική πλειοψηφία κατόπιν προτάσεως της Επιτροπής, για να λαμβάνονται ιδίως υπόψη οι εξελίξεις των ερευνών και οι διαγνωστικές μέθοδοι. 
            
            
               (6)Τα παραρτήματα V, VI και VII της οδηγίας 92/66/ΕΟΚ ορίζουν αντίστοιχα i) το ενωσιακό εργαστήριο αναφοράς της Ευρωπαϊκής Ένωσης για την ψευδοπανώλη των πτηνών καθώς και τις αρμοδιότητες και τα καθήκοντά του, ii) το υπόδειγμα που πρέπει να χρησιμοποιούν τα κράτη μέλη για την υποβολή εκθέσεων σχετικά με την κατάσταση της ασθένειας και τα μέτρα ελέγχου που εφαρμόζουν· και iii) τα κριτήρια που πρέπει να χρησιμοποιούν τα κράτη μέλη για τον ορισμό των σχεδίων επείγουσας επέμβασης, στο οποίο διευκρινίζονται τα εθνικά μέτρα τα οποία πρέπει να εφαρμόζονται σε περίπτωση εμφάνισης της ψευδοπανώλους των πτηνών. 
            
            
               (7)Για να απλουστευθούν και να εξορθολογιστούν οι διαδικασίες σχετικά με τον έλεγχο της ψευδοπανώλους των πτηνών, ιδίως για να ληφθούν υπόψη οι νέοι κανόνες όσον αφορά τον ορισμό των εργαστηρίων αναφοράς της Ευρωπαϊκής Ένωσης που προβλέπονται στο άρθρο 93 του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου
                  3
               , καθώς και το νέο σύστημα εκτελεστικών πράξεων που ορίζεται στο άρθρο 291 της Συνθήκης για τη λειτουργία της Ευρωπαϊκής Ένωσης, όπως επίσης και για να εξασφαλιστούν ενιαίοι όροι για την εφαρμογή της οδηγίας 92/66/ΕΟΚ, τα παραρτήματα V, VI και VII της οδηγίας 92/66/ΕΟΚ θα πρέπει να απαλειφθούν και να ανατεθούν εκτελεστικές εξουσίες στους τομείς που καλύπτονται από τα εν λόγω παραρτήματα. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  4
               . 
            
            
               (8)Για λόγους σαφήνειας, οι αρμοδιότητες και τα καθήκοντα του εργαστηρίου αναφοράς της Ευρωπαϊκής Ένωσης για την ψευδοπανώλη των πτηνών θα πρέπει να προβλέπονται στο άρθρο 15 της οδηγίας 92/66/ΕΟΚ, και τα κριτήρια για τα σχέδια επείγουσας επέμβασης θα πρέπει να προβλέπονται στο άρθρο 21 της εν λόγω οδηγίας. 
            
            
               (9)Για λόγους συνέπειας και αποτελεσματικότητας, τα κράτη μέλη θα πρέπει να εξασφαλίζουν την έγκαιρη μεταφορά στο εθνικό δίκαιό τους των διατάξεων της παρούσας οδηγίας. 
            
            
               (10)Κατά συνέπεια, η οδηγία 92/66/ΕΟΚ θα πρέπει να τροποποιηθεί αναλόγως,
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: 
            
            
               Άρθρο 1
               Τροποποιήσεις της οδηγίας 92/66/ΕΟΚ
            
            
               Η οδηγία 92/66/ΕΟΚ τροποποιείται ως εξής: 
            
         
         
            
               (1)Το άρθρο 15 αντικαθίσταται από το ακόλουθο κείμενο: 
            
            
               «Άρθρο 15
            
            
               1.Η Επιτροπή ορίζει, με εκτελεστικές πράξεις, εργαστήριο αναφοράς της Ευρωπαϊκής Ένωσης για την ψευδοπανώλη των πτηνών. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 25.
            
            
               2.Οι αρμοδιότητες και τα καθήκοντα του εργαστηρίου αναφοράς της Ευρωπαϊκής Ένωσης για την ψευδοπανώλη των πτηνών είναι τα ακόλουθα: 
            
            
               α)να συντονίζει, σε συνεννόηση με την Επιτροπή, τις μεθόδους που χρησιμοποιούνται στα κράτη μέλη για τη διάγνωση της ψευδοπανώλους των πτηνών, και ιδίως:
            
            
               i)να χαρακτηρίζει, να διατηρεί και να προμηθεύει στελέχη των ιών της ψευδοπανώλους των πτηνών προς διενέργεια ορολογικών δοκιμών και παρασκευή αντιορού·
            
            
               ii)να προμηθεύει στα εθνικά εργαστήρια αναφοράς πρότυπους ορούς και άλλα αντιδραστήρια αναφοράς, για την τυποποίηση των δοκιμασιών και των αντιδραστηρίων που χρησιμοποιούνται στα κράτη μέλη·
            
            
               iii)να καταρτίζει και να διατηρεί συλλογή στελεχών και απομονωμάτων του ιού της ψευδοπανώλους των πτηνών·
            
            
               iv)να διοργανώνει περιοδικές συγκριτικές δοκιμές των διαγνωστικών μεθόδων που χρησιμοποιούνται σε ενωσιακό επίπεδο·
            
            
               v)να συλλέγει και να αντιπαραβάλλει στοιχεία και πληροφορίες σχετικά με τις χρησιμοποιούμενες διαγνωστικές μεθόδους και τα αποτελέσματα των δοκιμών που διενεργούνται στην Ένωση·
            
            
               vi)να χαρακτηρίζει τα απονώματα του ιού της ψευδοπανώλους των πτηνών με τις πιο προηγμένες μεθόδους, προκειμένου να κατανοηθεί καλύτερα η επιζωοτιολογία της ασθένειας αυτής·
            
            
               vii)να παρακολουθεί τις εξελίξεις όσον αφορά την επιτήρηση, την επιζωοτιολογία και την πρόληψη της ψευδοπανώλους των πτηνών σε ολόκληρο τον κόσμο·
            
            
               viii)να διατηρεί εμπειρογνωμοσύνη σχετικά με τον ιό της ψευδοπανώλους των πτηνών και τους άλλους παρεμφερείς ιούς ώστε να γίνεται γρήγορα η διαφορική διάγνωση·
            
            
               ix)να αποκτά βαθειά γνώση της παρασκευής και χρησιμοποίησης των ανοσολογικών κτηνιατρικών προϊόντων που χρησιμοποιούνται για την εξάλειψη και τον έλεγχο της ψευδοπανώλους των πτηνών·
            
            
               β)να βοηθά ενεργά στον εντοπισμό των εστιών της ψευδοπανώλους των πτηνών στα κράτη μέλη, μελετώντας τα απομονώματα ιών που του αποστέλλονται προς επιβεβαίωση των διαγνώσεων, χαρακτηρισμό και επιδημιολογικές μελέτες·
            
            
               γ)να διευκολύνει την κατάρτιση και την μετεκπαίδευση των εμπειρογνωμόνων εργαστηριακής διάγνωσης με σκοπό την εναρμόνιση των διαγνωστικών τεχνικών σε όλη την Ένωση.»·
            
            
               2)Το άρθρο 19 τροποποιείται ως εξής:
            
            
               α)η παράγραφος 5 αντικαθίσταται από το ακόλουθο κείμενο:
            
            
               «5.Στον βαθμό που τούτο απαιτείται για την ορθή εφαρμογή των διατάξεων που προβλέπονται στο παρόν άρθρο, τα κράτη μέλη παρέχουν στην Επιτροπή, στο πλαίσιο της μόνιμης επιτροπής φυτών, ζώων, τροφίμων και ζωοτροφών, πληροφορίες σχετικά με την κατάσταση της ασθένειας και τα μέτρα ελέγχου που εφαρμόζονται.»·
            
            
               β)προστίθεται η ακόλουθη παράγραφος 6:
            
         
         
            
               6.Η Επιτροπή μπορεί, με εκτελεστικές πράξεις, να καθορίζει κανόνες όσον αφορά τις πληροφορίες που πρέπει να παρέχουν τα κράτη μέλη στην Επιτροπή, όπως προβλέπεται στην παράγραφο 5. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 25.» 
            
            
               3)Το άρθρο 21 αντικαθίσταται από το ακόλουθο κείμενο: 
            
            
               «Άρθρο 21
            
            
               1.Κάθε κράτος μέλος καταρτίζει σχέδιο επείγουσας επέμβασης, στο οποίο διευκρινίζονται τα εθνικά μέτρα τα οποία πρέπει να εφαρμόζονται σε περίπτωση εμφάνισης της ψευδοπανώλους των πτηνών. Το σχέδιο επικαιροποιείται, κατά περίπτωση, για να λαμβάνονται υπόψη οι εξελίξεις της κατάστασης.
            
            
               Το σχέδιο πρέπει να εξασφαλίζει την πρόσβαση σε εγκαταστάσεις, εξοπλισμό, προσωπικό και σε κάθε άλλο υλικό αναγκαίο για την ταχεία και αποτελεσματική εξάλειψη της εστίας ψευδοπανώλης των πτηνών. Το σχέδιο πρέπει να παρέχει ακριβείς πληροφορίες για τις ανάγκες σε εμβόλια τα οποία κάθε κράτος μέλος θεωρεί ότι πρέπει να έχει για επείγοντα εμβολιασμό.
            
            
               2.Τα σχέδια επείγουσας επέμβασης και τυχόν επικαιροποιήσεις τους υποβάλλονται στην Επιτροπή.
            
            
               3.Η Επιτροπή εξετάζει τα σχέδια επείγουσας επέμβασης και τυχόν επικαιροποιήσεις τους για να διαπιστώσει αν συμβάλλουν στην επίτευξη του επιδιωκόμενου στόχου και προτείνει στο ενδιαφερόμενο κράτος μέλος τυχόν απαιτούμενες τροποποιήσεις, κυρίως για να εξασφαλιστεί ότι τα μέτρα αυτά είναι συμβατά με τα μέτρα που εφαρμόζουν άλλα κράτη μέλη.
            
            
               Η Επιτροπή εγκρίνει τα σχέδια και τυχόν επικαιροποιήσεις τους, ενδεχομένως με τροποποιήσεις, με τη διαδικασία εξέτασης του άρθρου 25.
            
            
               4.Η Επιτροπή μπορεί, με εκτελεστικές πράξεις, να ορίζει κριτήρια τα οποία πρέπει να εφαρμόζουν τα κράτη μέλη για κατάρτιση των σχεδίων επείγουσας επέμβασης. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 25.»
            
            
               4)Το άρθρο 25 αντικαθίσταται από το ακόλουθο κείμενο:
            
            
               «Άρθρο 25
            
            
               1.Η Επιτροπή επικουρείται από τη μόνιμη επιτροπή φυτών, ζώων, τροφίμων και ζωοτροφών, που συστάθηκε με το άρθρο 58 παράγραφος 1 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου(*). Η εν λόγω επιτροπή αποτελεί επιτροπή κατά την έννοια του κανονισμού (EΕ) αριθ. 182/2011 του Ευρωπαϊκού Κοινοβουλίου και του Συμβουλίου(**).
            
            
               2.Όποτε γίνεται παραπομπή στο παρόν άρθρο, εφαρμόζεται το άρθρο 5 του κανονισμού (ΕΕ) αριθ. 182/2011.
            
            
               _________________________
            
            
               (*)Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).
            
            
               (**)Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).»·
            
            
               5)Τα παραρτήματα V, VI και VII απαλείφονται.
            
            
               Άρθρο 2
               Μεταφορά στο εθνικό δίκαιο 
            
            
               Έως τις 30 Ιουνίου 2018, τα κράτη μέλη θεσπίζουν και δημοσιεύουν τα μέτρα που είναι αναγκαία για τη συμμόρφωσή τους προς την παρούσα οδηγία. Ενημερώνουν αμέσως την Επιτροπή σχετικά.
            
            
               Εφαρμόζουν τα ανωτέρω μέτρα από την 1η Ιανουαρίου 2019.
            
         
         
            
               Όταν τα κράτη μέλη θεσπίζουν τα εν λόγω μέτρα, αυτά περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αυτής καθορίζεται από τα κράτη μέλη.
            
            
               Άρθρο 3
               Μεταβατικές διατάξεις
            
            
               Ο ορισμός του ενωσιακού εργαστηρίου αναφοράς για την ψευδοπανώλη των πτηνών που αναφέρεται στο παράρτημα V της οδηγίας 92/66/ΕΟΚ, πριν από τις τροποποιήσεις της παρούσας οδηγίας, παραμένει σε ισχύ μέχρις ότου οριστεί δεόντως το εργαστήριο αναφοράς της Ευρωπαϊκής Ένωσης σύμφωνα με το άρθρο 15 της οδηγίας 92/66/ΕΟΚ, όπως τροποποιήθηκε από την παρούσα οδηγία. 
            
            
               Άρθρο 4
               Έναρξη ισχύος
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 5
               Αποδέκτες
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        ΕΕ C […] της […], σ. […].
               
               
                  
                     (2)
                  
                        Οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλους των πτηνών (ΕΕ L 260 της 5.9.1992, σ. 1).
               
               
                  
                     (3)
                  
                        Κανονισμός (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
               
               
                  
                     (4)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).